PINEDO BUSTAMANTE (EH Bildu, 2014-11-20):
Eskerrik asko mahaiburu andrea. Egun on guztioi.
Gaurko honetan UPyDk zerga-politika berriz ere eztabaidagai jarri du Legebiltzar honetan. Gure taldeak behin eta berriro esan du zerga-politika funtsezko lanabesa dela politika publikoak garatzeko, azken finean, gizarteak behar dituen zerbitzuak emateko eta gure herriaren garapenean funtsezko diren politika publikoak aurrera eramateko.
Hori izan da, hori da eta hori izango da gure abiapuntua zerga-politikaz hitz egin behar dugunean, zerga-politika definitu behar dugunean edo beti ere zerga-sistema bidezkoago eta solidariagoa ezartzeko. Horretarako bai bide-lagun izan gaitezke.
Guretzat erakundeen zutabe nagusienetakoa da fiskalitatea. Herritar orori estaldura soziala bermatzeaz gain, berdintasun eskubidea bermatzeko, azken finean, nahi dugun herria aurrera eramateko. Baina hau, tamalez ez da hemen planteatzen den eztabaida. Askok ez dute horretaz eztabaidatu nahi.
Zerga-politikaz hitz egitea formetan geratzea nahiago dute edukietan sartzea baino. Hori da hor dagoelako...
...eztabaidatu nahi.
Zerga politikaz hitz egitean formetan geratzea nahiago dute edukietan sartzea baino, hor dagoelako koska hain zuzen ere. Alegia, zerga politika horiek diseinatzerako orduan ekitatea, justizia soziala eta elkartasuna kontutan izan diren ala ez.
Maneiro jaunak bere mozioko lehen zatian planteatzen duena herri honetan oraindik itxi gabeko eztabaida da. Eta ez dago ixteko bidean, Maneiro jauna, kontraerreforma fiskala bultzatu egin duten alderdiek horrekin zerga politikaren inguruko eztabaida moztu nahi izan dutelako. Gipuzkoan irekitako bide berria geldiarazi nahi izan dutelako eta horretan dihardute. Egin duten gutxiarekin, oso gutxi, zergen inguruko eztabaida gizarte eztabaidatik atera nahi izan dute.
Baina egia esanda, Maneiro jauna, zure proposamena irakurrita ere ematen du zuk idatzitako lehen zatia berez sarrera soiltzat hartzen duzula, literatura esango nuke, eta ez benetan zuk proposamen honekin jarraitzen duzuna.
Bigarren zatiari dagokiola, ni berriz ere edukietara joango naiz. Zein da kezka, zerga sistema progresiboagoa, justuagoa eta ekitatiboagoa izatea lehenengo zatiari erantzuna emanez? Hori da bilatzen duzuna? Ala, aldiz, berriz ere, formetan geratzen zara? Zerga sistema progresiboagoa, justuagoa, ekitatiboagoa eta birbanatzailea lortzeko argia da bidea. Jada Gipuzkoak hasi egin izan zuena, gehien duenak gehiago ordaintzeko, zergen guztien zirrikituak ezabatuz.
Eta bide honetan urrats garrantzitsu bat eman zen, Aberastasuna eta Fortuna Handien Gaineko Zerga. Aberastasuna eta Fortuna Handien Gaineko Zerga araua erabat legala da, demokratikoa eta aberastasunaren zergapetzeaz mundu mailako hausnarketa berriekin guztiz bat egiten duen zerga da. Gero eta gehiago dira, Europa mailan ere, aberastasunaren zergapetzearen aldeko ahotsak, politikaren aldetik, gizarte eragileen aldetik eta, bereziki, ekonomia adituen aldetik. Baina herri honetan batzuk gor omen daude, edo hobe esanda, gor daude borondatez.
Gaurko honetan ematen du formetan geratzen zarela, Maneiro jauna. Hemen badakigu denok zer pentsatzen dugun bakoitzak gure herriarentzako nahi dugun zerga sistemaren inguruan eta zuk hori badakizu. Orduan zein da planteamendua? Kontraerreformak uniformetasunaren bidez inolako koordinazio edo armonizazio printzipioari eutsi gabe egin izan ez duena egitea? Hori al da zure planteamendua gaur hemen?
Kontraerreformaren ondorioak hor daude oraindik. Hainbat eta hainbat gai zuzendu behar izan dira. Ogasunen antolakuntza kontutan hartuz beste hainbat gai moldatu behar izan dira eta askotan zergadunen segurtasun juridikoa kolokan jarri du kontraerreforma honek. Kontraerreformarako paktuak saioa egin du bai, baina porrota izan da.
Gaurko planteamenduaren kontraerreforma bultzatu duten alderdientzako lan zikina egiten ari zarela ematen du, uniformetasunaren lehen saioak sortutako nahaste borrastea oraindik konponbidean dagoenean. Honetarako ez gaituzu bidelagun izango.